b'\n_START_ARTICLE_\nZamua\n_START_SECTION_\nAsir\xc5\xb3 hegemonija\n_START_PARAGRAPH_\nSenasis regiono pavadinimas buvo Lulumu, minimas III t\xc5\xabkst. pr. m. e. \xc5\xa1umer\xc5\xb3 \xc5\xa1altiniuose. \xc4\x8cia gyveno barbari\xc5\xa1kos kalnie\xc4\x8di\xc5\xb3 lulub\xc4\x97j\xc5\xb3 gentys, puldin\xc4\x97jusios Mesopotamij\xc4\x85. Nuo II t\xc5\xabkst. pr. m. e. regionui prigijo Zamua pavadinimas. Zamua \xc4\xaf Mesopotamijos civilizacijos orbit\xc4\x85 \xc4\xaftraukta apie XII a. pr. m. e., kuomet j\xc4\xaf trumpam nukariavo Nabuchodonosaras I (1120) ir Tiglat-Pileseras (1113)._NEWLINE_IX a. pr. m. e. nuolatin\xc4\x97 Asirijos gr\xc4\x97sm\xc4\x97 vert\xc4\x97 vietos gyventojus vienytis. \xc5\xa0altiniai mini visame regione 19 \xc4\xaftvirtint\xc5\xb3 miest\xc5\xb3. 881 m. pr. m. e. Zamua u\xc5\xbepuol\xc4\x97 A\xc5\xa1urnasirpalas ir u\xc5\xbe\xc4\x97m\xc4\x97 jos vakariausias teritorijas (tris miestus), prijungdamas jas kaip Asirijos provincij\xc4\x85 Mazamua, \xc4\xaftvirtino \xc4\x8dia tvirtov\xc4\x99 Atlila._NEWLINE_Nuo tada likusios nepriklausomos teritorijos buvo vadinamos "Vidine Zamua". Netrukus po \xc5\xa1i\xc5\xb3 \xc4\xafvyki\xc5\xb3 yra minimas j\xc5\xb3 pirmasis valdovas Nigtiara, o v\xc4\x97liau - ir kiti valdovai, vald\xc4\x99 vis\xc4\x85 ar dal\xc4\xaf regiono. Per vis\xc4\x85 IX a. pr. m. e. ir v\xc4\x97liau Asirija ne kart\xc4\x85 reng\xc4\x97 karines ekspedicijas \xc4\xaf \xc5\xa1\xc4\xaf kra\xc5\xa1t\xc4\x85, pasiekdama Medij\xc4\x85 ir net Kaspijos j\xc5\xabr\xc4\x85. Viena \xc5\xbeymiausi\xc5\xb3 toki\xc5\xb3 ekspedicij\xc5\xb3 buvo 820 m. pr. m. e., kuomet asirai i\xc5\xa1\xc5\xbevalg\xc4\x97 ir detaliai apra\xc5\xa1\xc4\x97 region\xc4\x85, sumin\xc4\x97dami smulkias valstyb\xc4\x97les ir gentis. Nors kra\xc5\xa1tas nebuvo nukariautas, asirai \xc4\xafgijo hegemonij\xc4\x85 \xc4\x8dia, 802 m. pr. m. e. ra\xc5\xa1ydami, kad jiems pakl\xc5\xabsta Elipi, Harharas, Arazia\xc5\xa1as, Messi, Gizilbunda, Mana, Par\xc5\xa1ua, Alabrija, Adadana ir kt.\n_START_SECTION_\nIran\xc4\x97n\xc5\xb3 \xc4\xafsigal\xc4\x97jimas\n_START_PARAGRAPH_\nNuo VII a. pabaigos (616 m. pr. m. e.) regione \xc4\xafsigal\xc4\x97jo Medijos imperija, nors Mana liko egzistuoti kaip vasalin\xc4\x97 karalyst\xc4\x97. VI a. pr. m. e. region\xc4\x85 u\xc5\xbevald\xc4\x97 Achamenid\xc5\xb3 imperija, \xc4\xafjungdama j\xc4\xaf \xc4\xaf Medijos satrapij\xc4\x85. Taip regionas pama\xc5\xbeu \xc4\xaftrauktas \xc4\xaf i\xc5\xa1pl\xc4\x97stinio Medijos regiono s\xc4\x85vok\xc4\x85._NEWLINE_Tuo metu vyko sparti kra\xc5\xa1to iranizacija. Negr\xc4\xaf\xc5\xbetamai i\xc5\xa1nyko vietos kalbos, vietos gyventojai mai\xc5\xa1\xc4\x97si su iran\xc4\x97nais, ir taip formavosi kurdai. Regione nominaliai vie\xc5\xa1patavo Seleukidai, Ar\xc5\xa1akidai.'